text: 
  Vedtagelsen af resolutionen er FNs hidtil mest vidtgående træk i 
  krigen, og det er første gang, at Sikkerhedsrådet giver grønt lys for
   militære aktioner i forbindelse med den humanitære opgave.
  
  Nægter Serbien at rette sig efter advarslen, går de foreliggende 
  planer ud på at åbne en korridor over land til Sarajevo og andre 
  områder, som er under belejring af fjendtlige styrker.
  
  I Kroatiens hovedstad Zagreb sagde den danske leder af FNs 
  flygtningeorganisation ( UNHCR ), Lars Lynge Nielsen, i aftes til 
  Ritzaus Bureau, at UNHCR tror, at den store internationale opmærksomhed
   om de etniske udrensninger i Bosnien-Hercegovina har rystet de 
  serbiske ledere i republikken.
  
  " Vi har bevidst fortalt alt, hvad vi har set, til pressen. Den 
  store mediedækning af specielt de serbiske forsøg på at smide muslimer
   og kroater ud af de serbisk styrede områder, har rystet serberne, "
   sagde Lynge Nielsen.
  
  Han har de seneste dage forhandlet med de serbiske ledere og gjort 
  det klart, at UNHCR ikke vil medvirke til at flytte knap 30.000 
  muslimer ud af Bosnien-Hercegovina og ind i Kroatien eller de af FN 
  beskyttede områder.
  
  
  
  